**Covor**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ițele-s întinse

Și mi-e gata dorul

Să-mpletească-n vise

Și-n cuvânt covorul.

De-a deschide-o floare

În urzeli de coarde

Care peste zare

Răsărirea-și arde.

Ațe de momente

De suveică trase

Cată ornamente

De-a fi luminoase.

Stele lunecânde

Lucitoare-n linii

Scânteiază blânde

Prin uzoare line.

Și mai pun un verde

De la iarba-n pajiști

Și cenușe smede

Strânse de pe jariști.

Miere de albină,

Dalbul de petală,

Apă cristalină

C-umbre de sineală.

Voi mai țese încă

Glas de ciocârlie,

Priporât de stâncă,

Ploaie azurie.

Iar când se va cere

Franjuri pe la margini

Lacrimi de durere

Prin război voi trage.

Victor Bragagiu